Kratke priče. Nisam nikada bila ljubitelj kratke priče. Ako me pitate zašto. Ne znam Nisam nikada o tome razmišljala, iako razlog možda leži u banalnoj činjenici- nisu mi takve knjige dolazile pod ruku. Osim jednog pisca. Nisam ga čitala tijekom studija, nego mnogo kasnije. I to slučajno, ali je ostavio trag, Raymond Carver. Američki je književnik 20. stoljeća, pisac kratkih priča i pjesnik. Njegove priče jesu kratke, pet do šest stranica, ali tako detaljno izbrušene, kao najbolji filigramski rad. Netko bi sigurno iz njegovih priča napravio i cijelu pripovijetku.

Stil mu je  krajnje jednostavan, bez ikakvog uljepšavanja. I likovi su mu ljudi iz obične svakodnevnice..   
Carver nas ubacuje u epicentar njihovih ljubavnih ili bračnih odnosa, koji su redovito u krizi ili pred raspadom, te mi s nelagodom pratimo njihove razmirice i svađe.   
U pravilu se radi o ljudima koji su nanijeli bol svome partneru, zbog čega ih razdire grižnja savjesti, ali također ustrajavaju i na  nepriznavanju vlastite krivice.  
  
Njihovi dijalozi su kratki, šturi i nedorečeni; likovi su škrti na riječima, Čitajući Carverove priče mi kao da iz prikrajka svjedočimo **najintimnijim trenucima**nepoznatih, a tako nam bliskih ljudi.

Svakoj se priči polazna točka nalazi u stvarnosti. Iako najčešće ne piše o samome sebi **Carver** se trudi da to ipak tako izgleda.   
Takvim postupkom autor se stavlja u istu ravan osim sa svojim likom također i sa čitateljem. 

Zbirka koju ću izdvojiti zove se ***O čemu govorimo, kada pričamo o ljubavi***  s citatom:

***Mogao sam čuti otkucaj svog srca. Mogao sam čuti srce svakog od nas. Mogao sam čuti šum svakoga tijela dok smo sjedili tamo bez ijednog pokreta pa I onda kada je sobu obavila tama.***